Hondegevegtesindikaat in PTA oopgevlekArgieffoto. Ses ernstig beseerde honde is Donderdag van ŉ hondegevegtesindikaat se perseel in Pretoria verwyder. “Die polisie het agt mense in hegtenis geneem nadat ŉ klopjag Donderdagoggend vroeg by die sindikaat se perseel in Atteridgeville uitgevoer is,” het Este Kotze, ŉ woordvoerder van die Tshwane DBV, gesê. Sy het gesê die klopjag het gevolg nadat die DBV verlede Maandag twee honde van dieselfde perseel verwyder het. “Die DBV is in besit van beeldmateriaal wat wys hoe ŉ hond as lokaas gebruik word om ander honde te leer hoe om te veg. Die teef se mond was met dik kleefband toegedraai en sy was met ŉ ketting vasgebind, so daar was geen manier wat sy haarself kon verdedig óf vlug van die ander honde wat haar aangeval het nie.” Sy sê die beeldmateriaal wys hoe die hond vrek. Volgens Kotze is ŉ saak van dieremishandeling by die Atteridgeville-polisie aanhangig gemaak.